b'\n_START_ARTICLE_\nHans Arp\n_START_PARAGRAPH_\nHans Arp; ka Jean Arp (16. september 1886 Strasbourg \xe2\x80\x93 7. juuni 1966 Basel) oli Elsassi p\xc3\xa4ritolu maalikunstnik, skulptor ja kirjanik, \xc3\xbcks dadaismi rajajaid._NEWLINE_Hans Arp \xc3\xb5ppis Strasbourgis, Weimaris ja Pariisis. 1910 l\xc3\xb5i ta oma esimesed abstraktsed pildid. Ta suhtles Vassili Kandinsky ja r\xc3\xbchmitusega Der Blaue Reiter ning osales nende n\xc3\xa4itusel._NEWLINE_Aastal 1915 siirdus Hans Arp Z\xc3\xbcrichisse, sest ei tahtnud osaleda maailmas\xc3\xb5jas. \xc5\xa0veits oli neutraalne riik. Kuid samal aastal sai ta Saksamaa konsulaadist kutse tulla s\xc3\xb5jav\xc3\xa4eteenistusse. Hiljem r\xc3\xa4\xc3\xa4kis Arp, kuidas ta s\xc3\xb5jav\xc3\xa4est p\xc3\xa4\xc3\xa4ses. Nimelt anti talle konsulaadist k\xc3\xb5ik paberid, mille ta pidi t\xc3\xa4itma. Arp kirjutas k\xc3\xb5ikidesse lahtritesse kuup\xc3\xa4eva, siis t\xc3\xb5mbas paberilehele joone alla ja liitis k\xc3\xb5ik kuup\xc3\xa4evad hoolikalt kokku. Seej\xc3\xa4rel v\xc3\xb5ttis ta end alasti ja viis paberid \xc3\xa4ra. Talle \xc3\xb6eldi, et ta l\xc3\xa4heks koju._NEWLINE_Arp osales alates 1917 aktiivselt dada-liikumises. Samal aastal h\xc3\xa4vitas ta k\xc3\xb5ik vanad maalid ja alustas t\xc3\xa4iesti uue, abstraktsetel geomeetrilistel kujunditel p\xc3\xb5hineva laadiga. Ta hakkas viljelema orfismi ja kubismi, samuti valmisid tema esimesed puureljeefid. 1916 avastas Arp juhuslikult kollaa\xc5\xbeitehnika. Legendi j\xc3\xa4rgi olevat ta \xc3\xbckskord vihahoos katki rebinud \xc3\xbche oma joonistuse. P\xc3\xb5randale kukkunud paberit\xc3\xbckid moodustanud huvitava v\xc3\xa4rvikombinatsiooni, mis inspireerinudki Arpi paberit\xc3\xbckkidest k\xc3\xa4ristatud kollaa\xc5\xbee looma. Dadaistidele oli \xc3\xbcldse omane l\xc3\xa4htumine juhuslikkusest, mis andis sageli ootamatuid ja absurdseid s\xc3\xb5nade, helide ja kujundite kombinatsioone._NEWLINE_1918 kirjutas Arp alla dadaistide manifestile ja osales aktiivselt Max Ernsti \xc3\xbcmber koondunud K\xc3\xb6lni dada-liikumises._NEWLINE_1922 organiseeris ta konstruktivistide kongressi Weimaris. 1925 asus ta elama Pariisi, kus vastavalt Prantsusmaa seadustele sai tema uueks eesnimeks Jean. Seal \xc3\xbchines ta s\xc3\xbcrrealistidega. Sel perioodil l\xc3\xb5i ta n\xc3\xb6\xc3\xb6rpilte ning alustas kuulsat "Konstellatsioonide"-seeriat. 1930. aastal valmisid Hans Arpi esimesed t\xc3\xa4isplastilised t\xc3\xb6\xc3\xb6d._NEWLINE_1942 p\xc3\xb5genes Arp taas \xc5\xa0veitsi ja elas seal kuni surmani._NEWLINE_Arpi esimene abikaasa Sophie Taeuber-Arp oli samuti kunstnik. Sophie suri 53-aastaselt Z\xc3\xbcrichis aastal 1943. Seej\xc3\xa4rel abiellus Arp uuesti Marguerite Hagenbachiga.'